  Виталий Пронин Иж город Думаысь депутатъёс юнматӥзы шоркарлэсь 2018-тӥ но 2019-тӥ-2020-тӥ аръёслы бюджетсэ. Пунэмъёс уг вуноКызьы вераз администрациысь коньдон ужпумъёсъя управленилэн кивалтӥсез Гузалия Нурмухаметова, бюджетысь котькуд лыдпус тыро-пыдо чакламын. Угось проектсэ дасян борды город Думаысь депутатъёс басьтӥськизы ни август толэзе. Со поттэмын калык кылзонъёс пыр.Данакез коньдон чакламын социальной удыслы. 2017-тӥ арен ӵошатыса, ог 10 процентлы тросгес уксё учкемын сюресъёсты возёнлы.Депутат Дмитрий Сурнин сюлмаськемзэ вераз городлэн люкаськем тыронъёсыз пумысен, соос кӧнялы ке гинэ ӧжытгес бюджетлэн доходэзлэсь - пунэмъёсты кулэстон бордын рос-прос ужано, пе. Эшшо шуиз:- Городлэн ваньбурез арысь аре ичигес кыле - приватизация улэ сётӥськом. Али та чотын ик аръёсты ортчытӥськом. Вузаны номыре луиз ке, маин бюджет тырмоз?Город Думаысь коньдон ужпумъёсъя комиссиен кивалтӥсь Константин Котов Дмитрий Сурнинэн соглаш ӧз кариськы:- Тыриськонъёсты кулэстыны кулэ шуыса, ум вунэтӥське. 2017-тӥ арын пунэмаськонъёсмылэсь процентъёссэс кулэстыса, ог 127 миллион манет шыръяны пӧрмытӥм. Выль пунэмаськонъёсы ӧм пыре ни. Нош приватизация сярысь ке, кун киын возьыса, юртъёслэсь пайда поттыны туж шуг. Нош соосты  ужбергатӥсьёслы сётӥм ке, бюджетэ со вытъёс чотын  пайдаен берыктӥське.Озьы казналэн доход люкетэз ог 10,7 миллиард манет, расход люкетэз 11,1 миллиард манет пала, дефицитэз 402 миллион манет луиз. Таӵе бюджет понна 29-эз депутатъёс куаразэс сётӥзы, пумит кариськиз 2-ез.Сессия йылпумъяськем бере ни Иж городлэн йырыз Юрий Тюрин журналистъёслы вераз: 2018-тӥ арын город администрация вузаны чакла 65 юртэз, со чотын ик пытсаськоз бюджетлэн дефицит люкетэз. Вузаны поттэм тужгес бадӟым предприятиос-юртъёс пӧлын - городысь мунчоос, Модельёслэн юртсы. «Ритуал» предприятиез приватизировать карыны чакламын 2019-тӥ арын.- Куд-ог интыос бушалозы оптимизация чотын но, - пусйиз Юрий Тюрин. - Кылсярысь, благоустройствоя но транспортъя, лэсьтӥськонъя управлениосты, «Столица» газетлэсь редакцизэ выль азе выжтом, соослэн интыоссы бушалозы, вузаны яралозы.Тупатъяськоз ог 170 азбарИж город Думаысь депутатъёс эскеризы Ижысь улонэз ӟечомытонъя 2018-тӥ-2020-тӥ аръёслы чаклам муниципал программаез.Отчы шедемын шоркарысь 15 общественной интыос, 2018-тӥ арын выльдыны чакламын Шор площадь но С. Киров нимо парк.  Эшшо матысь 5 ар куспын тупатъяны, туала шӧмъем карыны кулэ 170-лэсь ятыр азбаръёсты.- Ижын улӥсьёслэсь 200 пала куриськонъёс вуэмын вал, со пӧлысь 34-ез пӧртэм мугъёсъя палэнтэмын, - вераз благоустройствоя но транспортъя управленилэн кивалтӥсез Сергей Чернышев.  - Списоке шедён вылысь документъёсты бичано вал туэ 30-тӥ ноябрёзь.Нялтас вераса, городъёсын улонэз ӟечо-мытонъя кун программа пыӵатӥськыны кутскиз туэ гинэ. 2017-тӥ арын та проектэз быдэсъянлы элькунамы висъямын 427 миллион манет, со пӧлысь 273 миллион манетэз вуиз Россилэн казнаысьтыз.Элина Кумачёва   